ప్రజల ప్రాణాలు పోతున్నా..  పట్టు వదలని వేదాంత!
- స్టెరిలైట్‌ను తిరిగి ప్రారంభిస్తామని విశ్వాసం
- ఉత్పత్తిని రెట్టింపు చేసేలా కొత్త యత్నాలు
- నిరసనల్ని లైట్‌గా తీసుకుంటున్న కంపెనీ
- స్థానికుల్ని ఒప్పించాలంటూ 'బాస్‌' డైరెక్షన్‌
న్యూఢిల్లీ: తమిళనాడు తూత్తుకుడిలో వాదాంత రిసోర్సస్‌కు చెందిన స్టెరిలైట్‌ కాపర్‌ ప్లాంట్‌ను మూసివేయాలంటూ ఆందోళనలను అంతకంతకు పెరుగుతున్నప్పటికీ ఆ కంపెనీ వాటిని చాలా లైట్‌ తీసుకుంటున్నట్టు కనిపిస్తోంది. తూత్తుకుడిలో విషకాలుష్యాలను వెదజల్లుతున్న వేదాంత గ్రూపు సంస్థ స్టెరిలైట్‌ ఇండిస్టీస్‌ను మూసివేయాలంటూ స్థానికుల గత కొన్ని నెలలుగా నిరసనలు చేస్తూ వస్తున్నారు. ఇటీవల ఈ నిరసనల తీవ్రత పెరగడంతో పోలుసులు కాల్పులు జరిపి దాదాపు 13 మంది అమాయక పౌరులను పోలీసులు కాల్చి చంపిన విషయం తెలిసిందే. ఈ ఘటనలో మరో 72 మంది స్థానిక పౌరులు తీవ్రంగా గాయపడి వివిధ ఆసుపత్రుల్లో చికిత్స పోందుతున్నారు. స్టెరిలైట్‌ కాపర్‌ను మూసివేయాలంటూ ఇటు దేశంలోనూ.. అటు బ్రిటన్‌లోనూ వేదాంత మూసివేతపై ఒత్తిడి పెరుగుతున్నప్పటికీ కంపెనీ మాత్రం వాటన్నింటిని అంతగా పట్టించుకుంటున్నట్టుగా లేదు. దీనికి తోడు కంపెనీని తిరిగి ప్రారంభించడంతో పాటు ఉత్పత్తి సామర్థ్యాన్ని కూడా రెట్టింపు చేసే విషయమై దృష్టి సారించినట్టుగా సమాచారం. కంపెనీని శాశ్వతంగా మూసివేసే దిశగా స్థానిక తమిళనాడు యంత్రాంగం చర్యలు చేపట్టినప్పటికీ అవన్నీ ఫలించే అవకాశాలు లేవన్నట్టుగా కంపెనీ వ్యవహార శైలి కనిపిస్తోంది. తూత్తుకుడిలో ఉద్రిక్తతల నేపథ్యంలో ఆ కంపెనీ చీప్‌ ఎగ్జిక్యూటివ్‌ పి.రామనాథన్‌ ఒక అంతర్జాతీయ మీడియా సంస్థతో మాట్లాడుతూ తూత్తుకుడిలో కాకుండా మరోచోట ప్లాంటును ఏర్పాటు చేసే దశలో తాము లేమని వెల్లడించారు. స్థానికుల నిరసనల సమస్యను త్వరలోనే తాము అధిగమించి ముందుకు సాగగలమని ఆయన విశ్వాసం వ్యక్తం చేశారు. అయితే ఇది కాస్త సవాళ్లతో కూడుకున్నదే అయినప్పటికీ వీలైనంత త్వరలోనే కంపెనీని తిరిగి ప్రారంభించగలమన్న విశ్వాసాన్ని ఆయన వ్యక్తం చేశారు. నిర్వహణ మరమ్మతులు, లైసెన్స్‌ రెన్యూవల్‌ నిమిత్తం తూత్తుకుడి ప్లాంట్‌ మార్చి నుంచి పని చేయడం లేదని ఆయన వివరించారు.
4 లక్షల టన్నుల రాగి ఉత్పత్తి ఇక్కడే..
దేశంలో అత్యధికంగా రాగి ఉత్పత్తి చేసే పెద్ద ప్లాంటుల్లో ఒకటైన వేదాంత స్టెరిలైట్‌ కాపర్‌ ప్లాంట్‌లో సాలీనా 4,00,000 లక్షలను రాగి ఉత్పత్తి జరుగుతోంది. దేశ రాగి అవసరాలలో దాదాపు 30 శాతం ఈ ప్లాంటే తీరుస్తున్నట్టుగా గణాంకాలు చెబుతున్నాయి. ఇంత కీలకమైన ప్లాంటుపై వేదాంతం సంస్థ ఇప్పటికే భారీగా సొమ్మును పెట్టుబడిగా పెట్టింది. అధిక ఉత్పత్తి కారణంగా ఇక్కడ స్టెరిలైట్‌ ప్లాంట్‌ నుంచి ఎక్కువగా ఉద్గారాలు స్థానిక పరిసరాలను కలుషితం చేస్తున్నాయి. దీనిపై రామనాథన్‌ వివరణనిస్తూ స్టెరిలైట్‌ కాపర్‌ ప్లాంట్‌ మూలంగానే తూత్తుకుడి పరిసరాలు ఎక్కువగా కాలుషితమవుతున్నాయని స్థానికులు అపోహలో ఉన్నారని ఆయన అన్నారు. ఈ ప్రాంతంలో తమదే పెద్ద ప్లాంట్‌ అయినందున ప్రజల్లో ఈ అపోహలు కలుగడం సాధారణమేనని ఆయన వివరించారు. సమస్య పరిష్కారించి ప్లాంటను ప్రారంభించి ఉత్పత్తిని రెట్టింపు చేసేందుకు గాను స్థానికుల మద్దతు తమకు చాలా అవసరమని ఆయన అన్నారు. తమ చైర్మెన్‌ అనిల్‌ అగర్వాల్‌ కూడా తమకు ఈ దిశగానే సూచనలు చేశారని ఆయన వివరించారు. ప్రస్తుతం తూత్తికుడిలో పరిస్థితులు చాలా ఉద్రిక్తంగా ఉన్నాయని.. పరిస్థితి కాస్త సద్దుమణగగానే తాము స్థానికులతో చర్చలు జరిపి ప్లాంట్‌ను తిరిగి ప్రారంభించడంతో పాటు ఉత్పత్తిని రెట్టింపు చేసే దిశగా చర్యలు చేపడతామని ఆయన వివరించారు.
మీ స్నేహితులకు రికమెండ్ చెయ్యండి